ศบค.ชุดใหญ่ ประชุมพิจารณาผ่อนคลายมาตรการป้องกันการแพร่ระบาดโควิด-19 คาดอนุญาตให้เปิดห้างสรรพสินค้าและ ร้านอาหาร แต่ยังคงล็อกดาวน์ เคอร์ฟิว
พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 หรือ ศบค. โดยพิจารณาข้อเสนอจาก ศปก.ศบค. ที่เห็นชอบให้เปิดกิจการ ทั้งห้างสรรพสินค้า ร้านอาหาร สนามกีฬา สวนสาธารณะ แต่จะต้องปฏิบัติตามมาตรการด้านสาธารณสุขอย่างเคร่งครัด โดยในส่วนของดารเปิดร้านอาหาร ที่ประชุมจะพิจารณาอย่างเข้มงวด เนื่องจากยังมีข้อกังวลบางส่วน เบื้องต้น อาจเปิดให้ประชาชนสามารถนั่งรับประทานอาหารในร้านได้ แต่ทั้งผู้ให้บริการและผู้ใช้บริการ จะต้องฉีดวัคซีนครบ 2 โดส หรือหากยังไม่ครบ ให้มีผลตรวจ ATK เป็นลบส่วนการเปิดบริการรถสาธารณะ จะต้องจำกัดจำนวนผู้โดยสารไม่เกินร้อยละ 75 และพนักงานขับรถจะต้องได้รับวัคซีนแล้ว 2 เข็ม รวมถึงจะเปิดให้เดินทางโดยเครื่องบิน ซึ่งผู้โดยสารจะต้องแสดงเอกสารการฉีดวัคซีนแล้วอย่างน้อย 1 เข็ม หรือผลตรวจโควิด-19        ทั้งนี้ คาดว่าจะยังคง 29 จังหวัดเข้มงวดและควบคุมสูงสุดไว้ รวมถึงมาตรการล็อกดาวน์ไว้ก่อน และเคอร์ฟิวส์ แต่ไม่ห้ามเดินทางข้ามจังหวัด เพียงขอความร่วมมือประชาชนงดเดินทางหากไม่มีความจำเป็น